Papersnake/gushiwen huggingface dataset:
送王屋山人魏万还王屋
李白（唐代）

仙人东方生，浩荡弄云海。沛然乘天游，独往失所在。
魏侯继大名，本家聊摄城。卷舒入元化，迹与古贤并。
十三弄文史，挥笔如振绮。辩折田巴生，心齐鲁连子。
西涉清洛源，颇惊人世喧。采秀卧王屋，因窥洞天门。
朅来游嵩峰，羽客何双双。朝携月光子，暮宿玉女窗。
鬼谷上窈窕，龙潭下奔潈。东浮汴河水，访我三千里。
逸兴满吴云，飘摇浙江汜。挥手杭越间，樟亭望潮还。
涛卷海门石，云横天际山。白马走素车，雷奔骇心颜。
遥闻会稽美，且度耶溪水。万壑与千岩，峥嵘镜湖里。
秀色不可名，清辉满江城。人游月边去，舟在空中行。
此中久延伫，入剡寻王许。笑读曹娥碑，沉吟黄绢语。
天台连四明，日入向国清。五峰转月色，百里行松声。
灵溪咨沿越，华顶殊超忽。石梁横青天，侧足履半月。
忽然思永嘉，不惮海路赊。挂席历海峤，回瞻赤城霞。
赤城渐微没，孤屿前峣兀。水续万古流，亭空千霜月。
缙云川谷难，石门最可观。瀑布挂北斗，莫穷此水端。
喷壁洒素雪，空濛生昼寒。却思恶溪去，宁惧恶溪恶。
咆哮七十滩，水石相喷薄。路创李北海，岩开谢康乐。
松风和猿声，搜索连洞壑。径出梅花桥，双溪纳归潮。
落帆金华岸，赤松若可招。沈约八咏楼，城西孤岧峣。
岧峣四荒外，旷望群川会。云卷天地开，波连浙西大。
乱流新安口，北指严光濑。钓台碧云中，邈与苍岭对。
稍稍来吴都，裴回上姑苏。烟绵横九疑，漭荡见五湖。
目极心更远，悲歌但长吁。回桡楚江滨，挥策扬子津。
身著日本裘，昂藏出风尘。五月造我语，知非儓拟人。
相逢乐无限，水石日在眼。徒干五诸侯，不致百金产。
吾友扬子云，弦歌播清芬。虽为江宁宰，好与山公群。
乘兴但一行，且知我爱君。君来几何时，仙台应有期。
东窗绿玉树，定长三五枝。至今天坛人，当笑尔归迟。
我苦惜远别，茫然使心悲。黄河若不断，白首长相思。
种芭蕉
张耒（宋代）

幽居玩芳物，自种两芭蕉。
空山夜雨至，滴滴复萧萧。
凉叶泛朝露，芳心展夕飚。
东堂日虚静，秀色慰无聊。
惜分钗 别恨
徐釚（清代）

心情别。柔肠结。几回立尽梅梢月。惜东流。付东流。

郎做杨花，侬月萍浮。悠。悠。

眉儿皱。人儿瘦。魂消最是黄昏候。泪难收。倚银钩。

拚着东风，断送离愁。休。休。
和王东卿绝句四首
陈与义（宋代）

只今当代功名手，不数平生粥饭僧。
独立江风吹短发，暮云千里倚崚嶒。
送张清夫
大欣（元代）

袁子平生妙斲轮，未必俱化随埃尘。十年读诗不相识，斯文义与骨肉亲。

遍搜遗稿走江城，吴人往往未知名。钱唐晚值张公子，为我开箧金石鸣。

昌歜尚须论所好，惜哉已往空恋嫪。况有张公德业崇，欣也敢不摅怀抱。

去年湖阴三日雨，饥吟待旦听五鼓。风水愁催画鹢飞，松杉喜作龙虬舞。

别后寄书能几回，搴裳有约今雨来。高歌击节孰不乐，空山井塌生秋苔。

王门曳裾三十载，只今鬓影霜皑皑。风流何止一丘壑，置之烨烨黄金台。
西子湖同马先生赋
赵公豫（宋代）

湖水澄如练，中流好放歌。桥梁通小艇，楼阁倚岩阿。

响屧廊犹在，采香泽不磨。武林佳丽地，游衍乐如何。
刘侍读见和山邸十篇重申此赠
李峤（唐代）

神岳瑶池圃，仙宫玉树林。乘时警天御，清暑涤宸襟。

梁驾陪玄赏，淄庭掩翠岑。对岩龙岫出，分壑雁池深。

檐迥松萝映，窗高石镜临。落泉奔涧响，惊吹助猿吟。

野气迷凉燠，山花杂古今。英藩盛宾侣，胜景想招寻。

践径披兰叶，攀崖引桂阴。穆生时泛醴，邹子或调琴。

雉翳分场合，鱼钩向浦沉。朝游极斜景，夕宴待横参。

顾己惭铅锷，叨名齿玳簪。暂依朱邸馆，还畅白云心。

丘壑信多美，烟霞得所钦。寓言摅宿志，窃吹简知音。

奖价逾珍石，酬文重振金。方从仁智所，携手濯清浔。
和会公青苔
释今帾（明代）

茸茸滋碧藓，无处不伤魂。旧恨空阶色，新愁细雨痕。

绿疑初草嫩，红衬落花繁。谁向遗宫见，能忘昔日恩。
送僧铁山见赵山台
潘玙（宋代）

山台惯与吟僧接，新剖澄江太守符。
前日相逢曾有约，今番一见必如初。
固知海里难为水，须认衣中自蕴珠。
握手只谭风与月，莫因名利复踌躇。
旅次甬西见儿童以竹枪纸旗戏为阵列…余因感之
韦庄（唐代）

已闻三世没军营，又见儿孙学战争。

见尔此言堪恸哭，遣予何日望时平。
梅花过後游西山诸庵
陆游（宋代）

乞得身归喜满颜，柴门虽设不曾关。
无如梅作经年别，且就僧分半日闲。
樵斧晓穿云外去，钓船夜向月中还。
君看老子无穷乐，一笑如非造物悭。
僧慧僧利同往南山
陈师道（宋代）

骥騄同群鸿雁行，登临端为作重阳。
南台二谢风流绝，准拟归来古锦囊。
阻雪华下
麻革（元代）

爱山久成癖，得山真隽永。太华隔风尘，五年梦幽境。

传闻十丈隔，拟扣玉仙井。雪花忽迷漫，苍巅堕昏暝。

蹇余世缘深，方外久自屏。意是希夷君，俗驾疏造请。

行行风撼林，稍稍云度岭。云间三峰面，隐约露芒颖。

初如滟滪堆，屹起势奔猛。渐如倚天剑，万仞铁花冷。

烟霞半明灭，瞬息变光景。乃知造化心，相哀亦相警。

归鞭晚匆匆，回首心耿耿。浩歌夜深寒，孤月挂峰顶。
中梁山寺
文同（宋代）

烟峦彩翠霜林红，层楼复阁云雾中。
襟怀太爽睡不得，一夜满山铃铎风。
木兰花慢·锦街穿戏鼓
张炎（宋代）

锦街穿戏鼓，听铁马、响春冰。甚舞绣歌云，欢情未足，早已收灯。从今便须胜赏，步青青、野色一枝藤。落魄花间酒侣，温存竹里吟朋。休憎。短发鬅鬙。游兴懒、我何曾。任蹴踏芳尘，寻蕉覆鹿，自笑无能。清狂尚如旧否，倚东风、啸咏古兰陵。十里梅花霁雪，水边楼观先登。
杨叔瓛地官挽歌六章 其四 庐墓处
程敏政（明代）

白石青松路不迷，隐君坟上路萋萋。当时苫块藏身处，犹说慈乌绕树啼。
赠漳州守綦叔厚
陈与义（宋代）

过尽蛮荒兴复新，漳州画戟拥诗人。
十年去国九行旅，万里逢公一欠伸。
王粲登楼还感慨，纪瞻赴召欲逡巡。
绳床相对有今日，剩醉斋中软脚春。
咏破帘
乔氏（唐代）

已漏风声罢，绳持也不禁。一从经落后，无复有贞心。
刘成伯遗建州小片的乳茶十枚因以为答
梅尧臣（宋代）

玉斧裁云片，形如阿井胶。
春溪斗新色，寒箨见重包。
价劣万金敌，名将紫笋抛。
桓公不知味，空问楚人茅。
偈
释梵思（宋代）

趯翻先死海，踏倒涅槃岸。
世上无活人，黄泉无死汉。
句
钱某（宋代）

倏忽经狼尾，回旋过虎头。
相看逢白狗，犹自见黄牛。
本竹治
张继先（宋代）

有兴来登最上山，真风长在可跻攀。
世间浊质能相信，云外清游岂肯闲。
怪石欲飞明落落，惊湍直下响潺潺。
寻常众目应难见，云拥真人暗往还。
垂杨 暮春客凤城假寓黄氏池亭有作
屈大均（明代）

芳春欲杪。渐荔枝吐蕊，木棉残了。细雨含烟，未成流水滂沱小。

甘溪遣送清泉皎。主人雅、玉缸分到。泼茶香、寒生松间，对凤山娟妙。

闻说鲥鱼更早。已三五蛋郎，竹竿轻袅。喜住滩头，不愁红颊樱桃少。

花醪况是酴醾造。任酣畅，莺声四绕，流连忘却归舟，情太好。
汉宫词
陆龟蒙（唐代）

招灵阁上霓旌绝，柏梁台中珠翠稠。

一身三十六宫夜，露滴玉盘青桂秋。
送王朝言少参同年捧表北上时待罪不预席
苏葵（明代）

近依北斗献琅函，谏议今为大省参。敷纳旧声留辇下，疲癃新疏说江南。

莺花日暖星轺捷，鱼藻风清帝泽覃。怅别有人尊俎外，南冠萧索鬓䰐鬖。
酬白二十二舍人早春曲江见招
张籍（唐代）

曲江冰欲尽，风日已恬和。
柳色看犹浅，泉声觉渐多。
紫蒲生湿岸，青鸭戏新波。
仙掖高情客，相招共一过。
山行行歌十首 其十
周文璞（宋代）

砌穴萧森隔土桥，项梁城颂最萧条。羽衣歌此招魂魄，直送幡旗上九霄。
春深三首
苏辙（宋代）

偶有茅檐潩水阴，近依城市浅非深。
幽居每自比陈寔，古学何人贵杜林。
邻父时来陪小饮，儿曹颇解续微吟。
前年仅了春秋传，後有仁人知我心。
题廉州孟太守祠堂
陶弼（宋代）

昔时孟太守，忠信行海隅。
不贼蚌蛤胎，水底多还珠。
西江月 欧海蟾楼上
杨慎（明代）

夜合庭前月照，夕佳楼上春宵。青灯的的夜迢迢。

欹枕荒鸡未晓。

杜曲愁浓酒恼，沈园梦断香消。倚门红袖不须招。

不见卢郎年少。
效蜀人煎茶戏作长句
陆游（宋代）

午枕初回梦蝶床，红丝小磑破旗枪。
正须山石龙头鼎，一试风旗蟹眼汤。
岩电已能开倦眼，春雷不许殷枯肠。
饭囊酒瓮纷纷是，谁赏蒙山紫笋香？
延英殿玉灵芝诗三章，章八句
李亨（唐代）

玉殿肃肃，灵芝煌煌。重英发秀，连叶分房。

宗庙之福，垂其耿光。连此章缺二句）

元气产芝，明神合德。紫微间采，白蕣呈色。

载启瑞图，庶符皇极。天心有眷，王道惟直。

幸生芳本，当我扆旒。效此灵质，贲其王猷。

神惟不爱，道亦无求。端拱思惟，永荷天休。
题太乙真人图
吴伯宗（明代）

高阁藜烟早已收，沧江莲舫乐夷犹。水天万里清如练，散发独眠风露秋。
满江红·万里长江
陈垲（宋代）

万里长江，天与限、东南吴楚。何人者，提英□□，指鞭欲渡。孟德舳舻烟赤壁，佛狸心胆寒瓜步。问波涛、说尽几英雄，今犹古。中原地，纷（下缺）。
苦热
穆孔晖（明代）

赤日长天昼掩扉，冰纨碧簟起炎威。病馀未爱强加饭，客至还愁暂着衣。

案上青蝇难寂寞，阶前瑶草失芳菲。拟从禦寇乘风去，却向山阴理棹归。
青玉案（筠翁生朝）
张元干（宋代）

水芝香远摇红影。泛瑞霭、横山顶。缥缈笙歌云不定。玉钩斜挂，素蟾初满，醉惬浮瓜冷。

庭兰戏彩传金鼎。小袖青衫更辉映。谁道筠溪归计近。秋风催去，凤池难老，长把中书印。
水亭写兴
释文珦（宋代）

为爱幽亭枕碧流，乘閒於此对沙鸥。
荷倾宿雨明珠碎，蒲颭轻风翠带柔。
列岫周遭疑雉堞，断霞零落似汀洲。
无人相与言清事，落日鸣蝉满树愁。
三昧诸颂
释印肃（宋代）

无底瑠璃井，忽尔堕其中。
胜修万劫功，跳出跳不出，
瘖痖又盲聋。
寄陈宣州中书 其一
释居简（宋代）

霁月横陈几许秋，拍肩小谢老风流。开尊孰愈暂挂榻，视草曷如高卧楼。

旧有凤衔新紫诏，今无鹤似古扬州。颍川只说黄丞相，更为行春得小留。
在旅不在家书
陈宓（宋代）

无心览卷谩舒卷，有念盈怀日往来。
十日离家劳梦远，一行无字强颜开。
添鱼具诗。钓矶
皮日休（唐代）

盘滩一片石，置我山居足。洼处著筣笓，窍中维艒fR.

多逢沙鸟污，爱彼潭云触。狂奴卧此多，所以蹋帝腹。
谢盘野黄文昌 其二
释居简（宋代）

日课芳菲谱，归来手自栽。有诗随意好，无日不花开。

鸥鹭论心事，云山入酒杯。绮罗帘幕静，处处小蓬莱。
送韦侍御赴上都
张谓（唐代）

天朝辟书下，风宪取才难。更谒麒麟殿，重簪獬豸冠。

月明湘水夜，霜重桂林寒。别后头堪白，时时镜里看。
偈颂一百零二首
释慧远（宋代）

醉翁亭畔寒梅折，庶子泉边瑞雪铺。
不二法门从此入，更於何处觅文殊。
和端式十题·幽谷泉
司马光（宋代）

深谷窅无底，空闻泉水哀。
时因秋日照，微见碧萦回。
谷里非人境，胡麻何处来。
吴下同年会诗
成钦亮（宋代）

雁塔从游叹久违，盍簪话旧一何稀。
鹏程暂驻皇华重，鱼队欣逢渌水依。
诗倡珠玑跳月峡，酒行杯斝湿春晖。
吴门盛事彰施了，两两台星挟诏飞。
赋得间柳发红桃
屈大均（明代）

参差水杨柳，中有夭桃然。绿将红作里，花与叶争妍。

千千分巧笑，一一作春眠。相映宜晴雨，依依此海天。
王通判雪中来访以颂谢之
饶节（宋代）

料峭严风雪满山，驼裘絮帽叩松关。知公不减王子敬，乘兴何妨见戴还。
再登半天楼
弘历（清代）

游山趁几閒，四刻未为久。园门临晾甲，取便每从走。

门内即石泉，过泉复冈阜。是为西北障，延缘达巅嵝。

岩楼乃搆兹，肩舆喜不陡。虚窗向远开，翰席清憩偶。

向来所跻攀，历历座中受。静者动之几，劳亦逸之母。

谁能忘筌蹄，可与言空有。
读韦苏州诗因用陪王郎中寻孔徵君韵
王之道（宋代）

我才伤朴樕，吾道属艰难。
未遂三豪遇，那知一笑欢。
湖山晨溢翠，风雨夜霑寒。
归棹秋无几，游吴意未兰。
送宋郎中知商州
梅尧臣（宋代）

商於六百里，太守二千石。
地广任亦重，车建旗仍赤。
尝闻四老人，采芝留旧迹。
古庙藏空山，曾无汉羽翼。
其事有图画，家传多典籍。
愿君为政闲，案览知畴昔。
櫂歌九章寄彭鹤林
白玉蟾（宋代）

朝汲西风餐，夜弄明月舞。
万顷碧琉璃，下有玉清府。
游郑园和张水南司成韵三首 其一
孙承恩（明代）

城市园林迥不同，入门翠霭眩西东。丛篁逼仄短无地，曲径盘旋忽有峰。

亭上把杯邀落日，水边岸帻倚微风。寻芳竟日成留恋，莫计归途起暮钟。
和张倅唐英咏梅十四首
陈傅良（宋代）

迟迟可殿后，寂寂可镇浮。
风人第一章，窈窕河之洲。
穆如三代英，惟此宜与俦。
不然则臞仙，玉箫下秦楼。
茌平县西门邮亭废圃中有花名玉珑瑽枝叶与琼
王蒙（元代）

何年碧海会琼仙，云制衣裳雪作钿。
醉锁素虬缠宝树，闲骑白凤下瑶天。
鹤林寺废空流水，后土祠荒起暮烟。
惭愧邮亭一株雪，春风犹得路人怜。
病中怀吴中诸寺七首 其三 东禅寺寄天机
文徵明（明代）

从别林僧酒道场，几回飞梦到溪堂。夕阳松径无尘鞅，春水篱根有钓航。

坐忆同盟多隔世，时闻老衲去游方。不知听雨南轩下，谁与幽人续断香。
大鹏
钟芳（明代）

大鹏抟风高切云，海水为立昼为昏。风休鹏化杳何许，天光浩浩青无垠。
上元思京辇旧游三首
张耒（宋代）

随计当年寄玉京，一时交结尽豪英。
倒觥凌乱迷筹饮，醉帽敧斜并辔行。
仕路飞腾输俊杰，山城憔悴感功名。
佳晨强酌清樽酒，寒竹萧萧月正明。
寄灵一上人初还云门（一作皇甫曾诗）
刘长卿（唐代）

寒霜白云里，法侣自相携。竹径通城下，松风隔水西。

方同沃洲去，不作武陵迷。仿佛知心处，高峰是会稽。
乾道元年册皇太子四首
佚名（隋代）

我礼备成，我驾言旋。
降坐而跸，奏鼓渊渊。
国本既定，保佑自天。
克昌厥后，何千万年。
经沙陀作
徐敦仁（清代）

一旅勤王卷甲趋，竟能杀贼入冤句。李花又结他家子，蒲草重生只眼苻。

徐绩有功还赐姓，孙坚生子实开吴。摇鞭閒向沙陀过，犹见鸦军日暮呼。
玄墓山遇明孝廉徐昭法即别怆然有怀
韩纯玉（明代）

邂逅逢君泪满襟，殷勤重话岁寒心。还元阁上秋风急，尹树堂前暮色侵。

初服不随沧海变，高情长与白云深。暂时把臂还成别，欲访幽栖何处寻？
残句：闻道新文能入样
陈师道（宋代）

闻道新文能入样，相州红缬鄂州花。
咸阳古堞
谢贞（南北朝）

咸阳古帝宅，雉堞何崔嵬。
积石隐雪色，金银云中开。
咸阳昔日称百二，函谷鸡鸣客如雾。
秦王按剑叱风雷，天下诸侯尽西顾。
三户萧条易水空，齐歌赵舞入秦宫。
龙旂五丈金楼下，凤吹千门驰道中。
璇霄阁道通天极，仙掌芙蓉正相直。
月过文窗宝扇移，星临绣户妆奁密。
绣户文窗拂采霞，黄山翠绕绕宫斜。
王孙挟弹影台树，游女回舟绿岸花。
岸花蹙绣连阡陌，十万朱门色相射。
玉检登封贶岳灵，金垆铸冶销锋镝。
风驰万国秦威声，四夷惕息敢横行。
金汤千里扶王业，犹遣将军北筑城。
可惜繁华不知极，三十六年如一日。
楼船童女望蓬莱，玉琢轩窗五云色。
童女成仙去不归，咸阳古堞空崔嵬。
黄云卷雪城头路，城下行人叹落晖。
雨后继成二绝
王炎（宋代）

草泥融处堕蔫红，社近寒生雨又风。
未办把杯供一醉，花开花落太匆匆。
七夕
杨亿（宋代）

东西燕子伯劳飞，新月如钩玉露垂。
河鼓天孙信灵匹，鹊桥星渚有佳期。
穿鍼乞巧佇立久，织素成章报答迟。
定与黄姑享偕老，晋宫休插柰花枝。
次韵闻复庐山见怀
释道潜（宋代）

匡庐三载恣徜徉，肯惮衣裘弊雪霜。学彻死生追粲忍，力穷骚雅陋齐梁。

心源素与秋潭静，定水宁同夏潦潢。邂逅逢余旧题墨，藓封苔駮不成行。
白龟
许及之（宋代）

物有为身累，龟灵却受鑽。
毛公今放汝，珍重保身安。
岁寒堂
宇文虚中（宋代）

洞户延清吹，庭除贮绿阴。不随风月媚，肯受雪霜侵。

润入珠泉爽，声传玉帐深。主人留胜赏，同此岁寒心。
饮于梅山弟家醉书八首
陈著（宋代）

象棋一局酒三杯，此乐都从静处来。
明月清风不轻与，青山流水要相陪。
十一月二十日夜陪我公校阅所抄唐人绝句诗因拟作五首奉献 其一
唐之淳（明代）

姓字从头数，篇章爱好抄。唐朝人物盛，一一许神交。
李平甫为裕之画系舟山图閒閒公有诗某亦继作
杨云翼（金朝）

名利走朝市，山居良独难。况复山中人，读书不求官。

东嵓有佳山，书室方丈宽。彼美元夫子，学道如观澜。

孔孟泽有馀，曾颜膏未残。向来种德深，直与山根蟠。

之子起其门，孤凤骞羽翰。计偕聊尔耳，平步青云端。

朅来游京师，士子拭目观。礼部天下士，文盟今欧韩。

一见折行辈，殆如平生欢。舞雩咏春风，期著曾点冠。

五言造平淡，许上苏州坛。我尝读子诗，一倡而三叹。

世人非无才，多为才所谩。高者足诋诃，下者或辛酸。

吾子忠厚姿，不受薄俗漫。晴云意自高，渊水声无湍。

他日传吾道，政要才行完。会使兹山名，与子俱不刊。
夏至日有事于方泽礼成恭纪八韵
弘历（清代）

赤驭临鹑首，元郊祀厚坤。明禋依古制，博产仰洪恩。

矩泽瞻南陛，棂星步北门。一心诚有恪，百辟敬无言。

神縡垂围幕，灵光照缭垣。牲微滋美德，乐䆒太初元。

八奏咸池会，重坛瑞雾喷。为民期获福，多稼锡维穈。
和诸君观画鬼拔河
苏颂（宋代）

关中古有拔河戏，传闻始盛隋唐世。
长絙百尺人两朋，递以勇力相牵制。
芳华乐府务夸大，黎园公卿谩轻肆。
拔山扛鼎乌足矜，引绳排根非胜事。
当时好尚人竞习，鬼物何为亦能是。
展吴画格入神品，陆法尤长写灵异。
蒲津古寺笔迹奇，世疑二子之{左纟右尼}置。
旗门双立众鬼环，大石当中坐渠帅。
蓬头圜目互奋踊，植鼓扬桴各凌厉。
东西挽引力若停，赋彩自分倾夺势。
画来已历数百年，墙壁岿然今不废。
观风使者集贤翁，每游其下几忘味。
因令搨手裂齐纨，横卷传看得形似。
精神气韵信瑰诡，毫发轻浓皆仿佛。
持来都下示朋僚，一见飘然动诗思。
诸公诗豪固难敌，形容物象尤精致。
气完语健隽众口，二子声名转增贵。
予观昔之善画者，心手规橅无不至。
穷奇极怪千万端，特出一时之用意。
鬼神冥漠不可诘，岂有便能人勇智。
仙官佛像亦如斯，变态随时转奇丽。
遂令来者信有说，塔庙从而增侈费。
后贤虽欲究端倪，竟亦无由革颓弊。
因知怪诞一崇长，渐靡成风滋巧伪。
兹图他日遂流传，更使人心惑魑魅。
林德久秘寄楚辞故训传及叶音草木疏求序于余
楼钥（宋代）

平时感叹屈灵均，离骚三诵涕欲零。
向来传注赖王逸，尚以舛陋遭讥评。
河东天对最杰作，释问多本山海经。
练塘后出号详备，晦翁集註尤精明。
比逢善本穷日诵，章分句析无遁情。
林侯忽又示此帙，正欲参考搴华英。
属余近岁方苦疾，笔砚废堕几尘生。
尝鼎一脔已知味，始知用工久已成。
况复身到荆楚地，详究兰芷闻芳馨。
前此同朝幸相与，锦囊诗文为我倾。
惜哉不早见此书，病中欲续神不宁。
年老耄及屡求去，倘得挂冠早归耕。
尚当一一为寻绎，期以爝火裨明星。
谩挥斐语塞厚意，深媿所报非琼莹。
慰于子冲内艰用可大韵
于慎行（明代）

闾门此日欲何依，岩桂庭萱事事非。千里空悬游子梦，一寒谁事故人衣。

春风四壁馀长铗，夜雨空堂有断机。莫向乾坤悲落魄，三斋年少似君稀。
游石子涧
欧阳修（宋代）

巀嶭高亭古涧隈，偶携嘉客共徘徊。席间风起闻天籁，雨后山光入酒杯。

泉落断崖舂壑响，花藏深崦过春开。麇䴥禽鸟莫惊顾，太守不将车骑来。
挽少保王平章二首
陈著（宋代）

大老关元命，平生坐十年。
权奸以国毙，柄用已天颠。
痛事自赍去，忠魂客寄然。
犹遗簪□旧，血恸北风前。
谢王立之送蜡梅五首
晁补之（宋代）

上林初就诏群臣，紫蒂同心各自新。
谁见小园深雪里，破春一萼更惊人。
荼釄洞
赵蕃（宋代）

春花苦无阴，况与花俱秀。
好在月明中，仰攀仍落嗅。
戏方仁声四绝句 其一
叶梦得（宋代）

戏弄扁舟泊宅村，却寻三径筑茅墩。云边此意真谁解，剩作新诗与细论。
偈五首
释觉阿上（宋代）

妙处如何说向人，倒地便起自分明。
蓦然踏著故田地，倒裹幞头孤路行。
挽汪容甫先生 其一
沈在廷（清代）

我哭汪夫子，悽然涕泪多。此生真偃蹇，力学未蹉跎。

奥衍广陵对，清华宝鼎歌。幽情寄碑碣，小像署维摩。
寿张碧汉六十
沈周（明代）

先生雪胡面如玉，公辅隐然观器局。丈夫出处自有数，功名未在三千牍。

柰何骏骨老兀硉，相者茫茫惟举肉。先生掀髯发大笑，誓弗回头顾场屋。

江湖满地气豪杰，浮云万里空双目。本色风流贺季真，著家词赋张平叔。

吴山越水行有窝，烂醉何妨倚丝竹。只今仕路成市道，黄金不多不推毂。

先生此梦已脱枕，蹇驴破帽曾不辱。有时读书至无逸，何乃咄咄忧不足。

此心自许天地知，万事奚凭鬼神卜。今年换甲迨六十，教我画松须屈曲。

灵根久世非脆物，抑郁风云见畸独。我知造化有深意，信与之寿吝之禄。

一千斯年抱贞固，牺尊青黄彼菑木。
宋和仲挽诗
韩淲（宋代）

旧话无人说，南游事益暌。田园落吴楚，乡社失青齐。

道院松风在，佳城薤露悽。衣冠典刑地，遗恨满霅溪。
正初答钟郎中见招
徐铉（宋代）

高斋迟景雪初晴，风拂乔枝待早莺。南省郎官名籍籍，

东邻妓女字英英。流年倏忽成陈事，春物依稀有旧情。

新岁相思自过访，不烦虚左远相迎。
盘洲杂韵上 牡丹
洪适（宋代）

绮席偏宜昼，香霞独占春。洛阳荆棘久，谁是惜花人。
长安道中怅然作三首
宋祁（宋代）

兴亡作今古，事往始堪悲。
宫破黄山在，城空北斗移。
走冈寒兔急，啼戍暮鸦饥。
灞岸重回首，惟馀王粲诗。
杂咏一百首 其六 虞翻
刘克庄（宋代）

孝廉已称帝，宾佐尽封侯。不道投荒客，交州白了头。
再和二首 其一
王十朋（宋代）

佛国飞来百尺岚，要将法水洗嗔贪。仙人错认蓬莱岛，骚客羞谈钴鉧潭。

观尽岂须穷莫四，悟来初不异前三。莫将七际观东际，法界三千际际含。
观物吟二首
邵雍（宋代）

柳性至柔软，一年长丈余。
虽然易得荣，奈何易得枯。
题杭州普应院偃松
赵抃（宋代）

老松低偃四时荣，太守重来眼为青。密叶动摇翔凤势，深根盘屈卧龙形。

每容狂客春携酒，长庇閒僧昼看经。一百年来霜雪操，肯随群木漫彫零。
改作池亭子安弟赋二绝因和韵
程公许（宋代）

桤陇低风呈远碧，稻胜分溜溢方池。
簿书课辦心如不，独岸乌纱琢诗。
命美邀同冯载赓集空可亭
李之世（明代）

童方传折柬，步即到精庐。茗灶还留火，高斋才罢书。

瓶芳梅臈候，砌艳卉冬馀。为爱椰阴畔，停杯待月初。
象鼻岩
张元仲（宋代）

曾入苍舒万斛舟，至今鼻準蘸清流。
君王玉辂催行驾，安得清闲伴白鸥。
赠医者邹放
秦观（宋代）

百工皆圣作，惟医有书传。
绪余起人死，妙处实通天。
邹子本淮海，弱龄加讨研。
岐扁逢卷中，遂知百病先。
往岁游京室，公侯纷荐延。
国工不敢妒，遣儿求执鞭。
晚弃本州役，青衫鬓萧然。
临衢开大肆，旁午送金钱。
嗣子颇不凡，文场早周旋。
行期拾青紫，善积神所怜。
锦溪八景为林熙吉题 其一 团青岛
徐熥（明代）

春风吹锦溪，秀色盘孤岛。花落满苍苔，莫遣家童扫。
山居即事
戴叔伦（唐代）

岩云掩竹扉，去鸟带馀晖。地僻生涯薄，山深俗事稀。

养花分宿雨，剪叶补秋衣。野渡逢渔子，同舟荡月归。
萧宅二三子赠答诗二十首·竹请客
卢仝（唐代）

我本泰山阿，避地到南国。主人欲移家，我亦要归北。
上客幸先归，愿托归飞翼。唯将翛翛风，累路报恩德。
题纳甲图
方回（元代）

朝有读书客，过我携酒壶。
问我参同契，汝亦尝读诸。
虞翻纳甲法，即是先天图。
伯阳窃其秘，静夜观蟾蜍。
初八二十三，艮兑丙丁殊。
上弦进火候，下弦退阴符。
望盈仰乾盖，晦灭俯坤舆。
震巽庚辛对，坎离戊己俱。
朔旦之日中，交媾水火炉。
彭晓彼何人，哓哓争鲁鱼。
可惜非易学，欲飞血肉躯。
借易弄丹术，邹訢曷不诛。
和叠山先生韵
魏天应（宋代）

万叠青山只麽青，从容时止又时行。
斯文未丧予何畏，举世随时我独清。
日月精忠今古在，丘山道义死生轻。
吾翁铁脊文翁似，无愧渊明与孔明。
次韵前人题曹娥庙二首 其一
赵抃（宋代）

天资孝友本生知，不愧周人七子诗。绝妙好辞旌至性，丰碑千古奉坟祠。
送春 其二
陈守一（明代）

柳畔花边醉复醒，乾坤消息不曾停。明朝莫道春归去，芳草窗前照旧青。
往在
杜甫（唐代）

往在西京日，胡来满彤宫。中宵焚九庙，云汉为之红。

解瓦飞十里，繐帷纷曾空。疚心惜木主，一一灰悲风。

合昏排铁骑，清旭散锦eL.贼臣表逆节，相贺以成功。

是时妃嫔戮，连为粪土丛。当宁陷玉座，白间剥画虫。

不知二圣处，私泣百岁翁。车驾既云还，楹桷欻穹崇。

故老复涕泗，祠官树椅桐。宏壮不如初，已见帝力雄。

前春礼郊庙，祀事亲圣躬。微躯忝近臣，景从陪群公。

登阶捧玉册，峨冕耿金钟。侍祠恧先露，掖垣迩濯龙。

天子惟孝孙，五云起九重。镜奁换粉黛，翠羽犹葱胧。

前者厌羯胡，后来遭犬戎。俎豆腐膻肉，罘罳行角弓。

安得自西极，申命空山东。尽驱诣阙下，士庶塞关中。

主将晓逆顺，元元归始终。一朝自罪己，万里车书通。

锋镝供锄犁，征戍听所从。冗官各复业，土著还力农。

君臣节俭足，朝野欢呼同。中兴似国初，继体如太宗。

端拱纳谏诤，和风日冲融。赤墀樱桃枝，隐映银丝笼。

千春荐陵寝，永永垂无穷。京都不再火，泾渭开愁容。

归号故松柏，老去苦飘蓬。
天山夜行
宋伯鲁（清代）

亭亭一片长安月，万里来照天山雪。天山雪后风如刀，行人望月肠断色。

瀚海凝冰九月秋，毡车如纸失骦裘。却将十亩闲闲乐，换取穷边夜夜愁。
澎湖八景
刘伯琛（清代）

匡庐五老望中分，海上炉峰近始闻。岫连博山排错落，雾潆沈水爇氤氲。

天留胜境供清眺，赋有佳题愧藻文。回意书窗寥寂夜，细然石叶挹馀芬。
泛曲阿后湖，简同游诸公
刘长卿（唐代）

元气浮积水，沉沉深不流。春风万顷绿，映带至徐州。

为客难适万，逢君方暂游。夤缘白蘋际，日暮沧浪舟。

渡口微月进，林西残雨收。水云去仍湿，沙鹤鸣相留。

且习子陵隐，能忘生事忧。此中深有万，非为钓鱼钩。
题扇上画
陈深（宋代）

古木排山立，幽窗傍水开。
直疑林处士，独棹小舟回。
立春辇下作
强至（宋代）

雪意徘徊收腊尾，风光迤逦上花梢。
强倾浮蚁尝春酌，终似南禽忆旧巢。
愁里年华侵短发，吟边生意满东郊。
玉盘丝菜无消息，索寞空斋畏客嘲。
闽人谣
佚名（唐代）

风吹杨菜鼓山下，不得钱郎戈不罢。
题载记
李复（宋代）

河鱼出龙门，云雷走平地。
飞腾不上天，临流夜生子。
生子子有神，怒风翻海水。
长爪探阳乌，中原苦腥气。
钳奴不耕作，扬鞭断其尾。
黄犊养成斑，奔登邺城址。
豹来抱虎儿，新棘多钩刺。
洛阳金凤凰，飞入漳河底。
东南寒日短，满地边尘起。
高山流水 题汪蛟门少壮三好图
梁清标（清代）

舍人早达擅才名。写孤怀、聊寄丹青。红袖俨成行，清丝奏出新丹。

牙签满、图史纵横。便便腹，指点双鬟索酒，小妇鸣筝。

且闲情作达，蜗角讵堪争。

飞腾。看徵逐如许，浑冷落、翠黛金罂。千古有彦瑜，知己长揖为朋。

世人谁醉、复谁醒。破愁城，吾衰读书恨晚，杯酌难胜。

尽风流三般，总让与汪生。
两溪
唐士耻（宋代）

矧今两溪间，溪间足风物。
水清石泚泚，林横山兀兀。
春日鸣仓石，夏夜风月清。
秋畆金颖秀，冬洲暮雪平。
比为二皇所旁薄，赤松屹立羊纵横。
叱石而兴真戯耳，可羡人家好弟兄。
西则三洞足仙灵，奇哉石穴声铿铿。
瀑泉喷写资照耀，俨如冰蚕之所成。
夕阳斜带九华度，何愧芙蓉峥且嵘。
鼎湖遥望在其东，翠气郁郁初日争。
或资登览逸杖屦，或供睇望烦留情。
山川如此足所产，所产足以冠群英。
圣明常重育才地，遴选鸿儒为博士。
傥膺是选真出群，礼乐诗书四不悖。
有如孔门来不拒，迪以至理滋无外。
将见吴邦如鲁国，鲁多君子非虚伪。
我公未期年，弦歌溢民编。
论其淑吾邦，不为淹巨贤。
旦夕会诏至，四大岂在边。
送权侍者游洞庭
释如珙（宋代）

七十二峰波面出，卢公去后石屏存。
高歌数曲游三日，图画又添僧一尊。
南轩望雨
宋庠（宋代）

层霭冒遥城，风长雨足轻。
暗云依电簇，微日记虹明。
树洗连帷出，荷翻百琲倾。
幸无漂麦虑，舒啸倚前楹。
宝阁尚书凌公挽诗
虞俦（宋代）

未识嵇中散，今无元鲁山。
宦游真恨晚，逸驾竟难攀。
阅月推评旦，闻风尚起顽。
九原那可作，苍弁亦推颜。
张公升挽诗
冯时行（宋代）

扫地绿覆牖，拨醅香绕墙。
是非閒处少，日月醉中长。
薤滴悲歌露，柯寒落叶霜。
百年成底事，宿草任苍茫。
中伏
董嗣杲（宋代）

五世单丁家，在家亦如客。
悲欢恼客抱，每恨江海窄。
今日初伏过，浴出易絺綌。
树头来禽熟，隔水不可摘。
明年西湖去，凉云簪藉白。
此时且健饭，宁耐朱炎赫。
淮童少解事，醉拾西瓜擘。
强笑领其真，寓吟自成癖。
送李宗古录事谢病南归
贺铸（宋代）

十旬病免谢鸡群，收得闲身付白云。
南浦少留离别赋，北山相侍敢移文。
松舟桂楫晓将发，菰叶鲈鱼秋未分。
异日有怀长笑客，西飞燕子一相闻。
偈十六首 其十五
释士圭（宋代）

悬泉千尺泻龙湫，一叶萧萧万木秋。坐看孤云行看月，更无佛法挂心头。
秋夜
吕本中（宋代）

鸣鸠唤雨入西楼，草树虫声旋作秋。明月自如常夜好，晚山仍发去年愁。

久抛诗酒寻思去，胜与儿童作队游。辜负禅心多少事，石城看渡木兰舟。
洞仙歌（填卢仝诗）
晁补之（宋代）

当时我醉，美人颜色，如花堪悦。今日美人去，恨天涯离别。青楼朱箔，婵娟蟾桂，三五初圆，伤二八、还又缺。空伫立，一望一见心绝。心绝。

顿成凄凉，千里音尘，一梦欢娱，推枕惊巫山远，洒泪对湘江阔。美人不见，愁人看花，心乱念愁，奏绿绮、弦清切。何处有知音，此恨难说。怨歌未阕。恐暮雨收、行云歇。窗梅发。乍似睹、芳容冰洁。
寄稷山宰闵君
申光汉（明代）

招寻相对县西陵，白日玲珑看纳冰。
被酒夜归浑似梦，小村时点绩麻灯。
游翟园三首
杨万里（宋代）

花枝劣相絓人衣，蜂子颠狂触面皮。
一巷海棠千架锦，两堤杨柳万窝丝。
自澧浦东游江表，途出巴丘，投员外从公虞
李群玉（唐代）

短翮后飞者，前攀鸾鹤翔。力微应万里，矫首空苍苍。

谁昔探花源，考槃西岳阳。高风动商洛，绮皓无馨香。

一朝下蒲轮，清辉照岩廊。孤醒立众醉，古道何由昌。

经术震浮荡，国风扫齐梁。文襟即玄圃，笔下成琳琅。

霞水散吟啸，松筠奉琴觞。冰壶避皎洁，武库羞锋铓。

小子书代耕，束发颇自强。艰哉水投石，壮志空摧藏。

十年侣龟鱼，垂头在沅湘。巴歌掩白雪，鲍肆埋兰芳。

骚雅道未丧，何忧名不彰。饥寒束困厄，默塞飞星霜。

百志不成一，东波掷年光。尘生脱粟甑，万里违高堂。

中夜恨火来，焚烧九回肠。平明梁山泪，缘枕沾匡床。

依泊洞庭波，木叶忽已黄。哀砧捣秋色，晓月啼寒螀。

复此棹孤舟，云涛浩茫茫。朱门待媒势，短褐谁揄扬。

仰羡野陂凫，无心忧稻粱。不如天边雁，南北皆成行。

男儿白日间，变化未可量。所希困辱地，剪拂成腾骧。

咋笔话肝肺，咏兹枯鱼章。何由首西路，目断白云乡。
自水口泛舟如长乐
李纲（宋代）

行尽青山泛碧溪，湖平波稳画船移。春鸿秋燕岂人力，明月清风长我随。

万事纠纷何日了，一生襟抱有谁知。落帆已到钓台侧，恰似南柯梦觉时。
句
刘巨（宋代）

鹭鸟窥遥浪，寒风掠岸沙。
渔人忽惊起，雪片逐风斜。
三台令 春雨。柬陈淑芬 杏
陶淑（清代）

微雨。微雨。添得薄寒如许。金猊几缕香沉。银烛双台夜深。深夜。

深夜。又怕荼醾花谢。
出院门间步
丘葵（宋代）

出爱前村景，归穿薄暮烟。
鸟飞虚碧裹，人在落红边。
近晚山容淡，新晴稻色鲜。
殷勤一溪水，清到院门前。
偈颂八十五首
释妙伦（宋代）

九日重阳节，渊明采菊时。
黄花到处有，何止在东篱。
颂古六十二首 其十九
释清远（宋代）

相见锦江头，相携上酒楼。会医还少病，知分不多愁。
会诸官韩亭
章元振（宋代）

我爱韩亭好，文公像逼真。
音容虽已往，英概恍如新。
道中病疡久不饮酒至鱼梁小酌因赋长句
陆游（宋代）

我行浦城道，小疾屏杯酌。癣疥何足言，亦复妨作乐。

此身会当何，百岁均电雹。胡为过自惜，惫卧困针烙。

未尝脍噞喁，况敢烹郭索。今朝寓空驿，窗户寒寂寞。

悠然忽自笑，顿解贪爱缚。红烛映绿樽，奇哉万金药。
思王逢原三首·其一
王安石（宋代）

布衣阡陌动成群，卓荦高才独见君。
杞梓豫章蟠绝壑，骐驎騕褭跨浮云。
行藏已许终身共，生死那知半路分。
便恐世间无妙质，鼻端从此罢挥斤。
贤者之孝二百四十首·王修
林同（宋代）

去年今社日，抚事倍酸辛。
罢神为儿泣，乡怜定可人。
龙真行为天章待制林公跋书云秘府右军书一卷有一龙形真字印故作
米芾（宋代）

龙形真字芸香里，伏日道山聊一启。媪来鹅去已千年，莫像痴一收蜡纸。

萧衍老翁食无肉，锦质绣章能独侈。不知劫火付冤家，却误顽仙求令史。

文皇有金无鉴目，赖取穹官齐押尾。徐生小黠辨茅檐，不道天真难力致。

晚薄功名归一戏，一奁尤胜三公贵。牡丹不语人能醉，墨光觉胜朱铅媚。

与身俱生无术治，又染膏肓刘巨济。
赠峡川僧 其二
胡奎（元代）

吾闻紫微山，上应紫微星。山中有僧宝，趺坐香华亭。

臞然玉立双瞳青，阅尽西方华藏经。潮音动地天籁作，海上鱼龙皆出听。

灵鹫西来有黄鹤，重重无尽开楼阁。月华先照妙高台，光明云绕加沙角。
登杭州城（一作题杭州樟亭，一作题樟亭驿楼）
郑谷（唐代）

漠漠江天外，登临返照间。潮来无别浦，木落见他山。

沙鸟晴飞远，渔人夜唱闲。岁穷归未得，心逐片帆还。
台州郡治十二诗太守尤延之命赋·凝思堂
林宪（宋代）

远思八表外，澹然何所凝。
苍岩窅空闃，修竹风泠泠。
秋老竹亦瘦，月上岩更清。
手持玉如意，天豁河汉明。
清平乐
莫是龙（明代）

春光已半，无语空肠断。亭院落花脂粉乱，扫却坐来还满。

玉关消息难凭，机头锦字初成。愁似故园芳草，东风一夜还生。
好事吟
邵雍（宋代）

好事固难将力取，贤人须是著心求。
浮生日月无多子，时过千休复万休。
次韵俞路分见寄 其二
朱翌（宋代）

龙尾道南初见子，烱如玉笋出瑶林。别来东海记三浅，歌罢武溪同一深。

后五日看真得力，前三语且更留心。平生著手枯桐上，会有人能识此音。
句 其一
鲍慎由（宋代）

三白岁可期，一饱分已定。
谢答闻善二兄九绝句
黄庭坚（宋代）

陶令舍中有名酒，无日不为父老倾。
四座欢欣观酒德，一灯明暗又诗成。
依韵和程给事赠法云长老重喜
陆佃（宋代）

识字如今尚未深，扫廊才悟便能吟。法云香火修行久，夜半潮声避梵音。
自仙游回至黑水见居民姚氏山亭高绝可爱复憩
苏轼（宋代）

山鸦晓辞谷，似报游人起。
出门犹屡顾，惨若去吾里。
道途险且迂，继此复能几。
溪边有危构，归驾聊复柅。
爱此山中人，缥缈如仙子。
平生慕独往，官爵同一屣。
胡为此溪边，眷眷若有俟。
国恩久未报，念此惭且泚。
临风浩悲咤，万世同一轨。
何年谢簪绂，丹砂留迅晷。
戏效屏山书斋十咏
刘克庄（宋代）

轻薄如蝉翼，择兮风未休。
烦劳汝威重，镇压彼轻浮。
冬景画为许总宪题
张潮（唐代）

冷入飞云碧玉巅，何人弄月石楼前。一双道士舞玄鹤，数点寒鸦横素烟。

剥果静含初九复，杀机中隐万生田。负暄欲以献天子，不使茅檐独盎然。
守文弟归省携其手歌以别之
王守仁（明代）

尔来我心喜，尔去我心悲。不为倚门念，吾宁舍尔归？

长途正炎暑，尔行慎兴居。凉茗勿频啜，节食但无饥。

勿出船旁立，忽登岸上嬉。收心每澄坐，适意时观书。

申洪皆冥顽，不足长嗔笞。见人勿多说，慎默真如愚。

接人莫轻率，忠信持谦卑。从来为己学，慎独乃其基。

纷纷多嗜欲，尔病还尔知。到家良足乐，怡颜报重闱。

昨秋童蒙去，今夏成人归。长者爱尔敬，少者悦尔慈。

亲朋称啧啧，羡尔能若兹。信哉学问功，所贵在得师。

吾匪崇外饰，欲尔沽名为。望尔日造造，圣贤以为期。

九兄及印弟，诵此共勉之。
杂题十首
刘克庄（宋代）

父魄下沉渊，儿声上彻天。
向令逢孔氏，是亦女参骞。
茶歌
白玉蟾（宋代）

柳眼偷看梅花飞，百花头上东风吹。壑源春到不知时，霹历一声惊晓枝。

枝头未敢展鎗旗，吐玉缀金先献奇。雀舌含春不解语，只有晓露晨烟知。

带露和烟摘归去，蒸来细捣几千杵。捏作月团三百片，火候调匀文与武。

碾边飞絮捲玉尘，磨下落珠散金缕。首山黄铜铸小铛，活火新泉自烹煮。

蟹眼已没鱼眼浮，壮壮松声送风雨。定州红玉琢花瓷，瑞雪满瓯浮白乳。

绿云入口生香风，满口兰芷香无穷。两腋飕飕毛窍通，洗尽枯肠万事空。

君不见孟谏议，送茶惊起卢仝睡。又不见白居易，馈茶唤醒禹锡醉。

陆羽作茶经，曹晖作茶铭。文正范公对茶笑，纱帽笼头煎石铫。

素虚见雨如丹砂，点作满盏菖蒲花。东坡深得煎水法，酒阑往往觅一呷。

赵州梦里见南泉，爱结焚香瀹茗缘。吾侪烹茶有滋味，华池神水先调试。

丹田一亩自栽培，金翁姹女采归来。天炉地鼎依时节，炼作黄芽烹白雪。

味如甘露胜醍醐，服之顿觉沉痾苏。身轻便欲登天衢，不知天上有茶无。
王昭君
连文凤（宋代）

使者相随出汉宫，辞君上马去匆匆。
只因自恃好颜色，不把金钱买画工。
赠何丈人
成鹫（清代）

曾向汾江识老人，朱颜白发映乌巾。三株柏子千年实，一点松乌万古春。

太极仙侯绝祖武，公羊墨守足家珍。问年正是河清日，好向慈泉下钓纶。
题东平张智卿梅轩尝以墨梅一幅自随
方回（元代）

大庾岭头江南北，生平走遍梅花国。
天下梅花诗最难，和靖居士占第一。
七十四翁诗万篇，一句梅花吟不得。
譬如江夏黄鹤楼，既有崔颢无李白。
何人幻出一横枝，毛颍陈玄涂侧百。
不丹不青逞妙手，月窗瘦影吾能移。
真梅难赋赋写梅，虚叟大叫尤难之。
前身相马九方句，焉能压倒简斋诗。
张侯随轩梅一幅，什袭珍藏过宝玉。
南征不取万户侯，北归未即九州督。
借梅为题求诗人，中原名士诗满轴。
和靖简斋亦不无，顾惭才尽难貂续。
张侯今在西湖隈，竹篱茅屋扃苍苔。
我亦自有梅世界，紫阳山中归去来。
梅花开时看梅开，花开开时看画梅。
不用雕肝刻肺被梅恼，但当一杯一杯复一杯。
题方司马独钓图
褚禄（清代）

为政委蛇不计功，却图幽致石岩中。半生心事期秋水，千尺丝纶飏晚风。

折狱名驰双阙北，伐棠人诵大瀛东。行看烦补山龙衮，未必鲈鱼属钓翁。
独游南静川
王禹偁（宋代）

高车岭上无人见，南静川中信马行。
多谢仙娥相管顾，远擎松雪助诗情。
为王公明枢密寿
释宝昙（宋代）

老子当年此日生，麒麟元在地中行。
岂惟谔谔人争忌，亦对堂堂目屡惊。
持国尚卑千斛力，总戎曾作万夫城。
经纶不似书痴绝，堪与君王造太平。
送杭州使君苏内相先生某用先生旧诗方丈仙人
李廌（宋代）

周公非汲汲，仲尼岂皇皇。
吾道无若人，孰能相维纲。
古今异伦轨，英风自相望。
下民今喁喁，造物太茫茫。
再题半峰亭
蒋堂（宋代）

何名半峰亭，尧峰路之半。
游客趋层崖，斗上多股战。
宝云构此轩，接引心不倦。
所冀冠盖来，少休松石畔。
雄视金仙居，巍乎倚云汉。
自此更攀缘，须臾迹彼岸。
射鹿行
周紫芝（宋代）

白羽红旌绕山麓，争向山南射奔鹿。猎夫举网常苦辛，谁寝其皮食其肉。

腹中着子初成斑，梅花碎点真珠圆。双桃压髻玉簪短，去作谁家头上冠。

贵家金多逐时好，尚蹙蛾眉嫌不早。一皮可直三万钱，竞作苞苴当珍宝。

大者有茸胎有纹，举无遗族如何冤。玉缨琼弁者谁子，始作此俑知非贤。
冬日居山
赵令畤（宋代）

乱山深处过严凝，僻静门邻物外僧。送客踏穿松径雪，煮茶敲破石池冰。

朝垂帘幕寒慵卷，夜锁楼台静懒登。只待春来归上国，杖藜吟出白云层。
湖亭酌王史君纪事并呈看花诸君子
吴泳（宋代）

红雨斑斑点嫩苔，朱轮轧轧碾轻埃。
园公不作橘中隐，康节肯从花外来。
莺啭树林添道韵，鸥分江色献诗材。
篮舆便载春归去，谁管酴醾芍药开。
江神子 七夕冒雨到九店
李齐贤（元代）

银河秋畔鹊桥仙。每年年。好因缘。倦客胡为，此日却离筵。千里故乡今更远，肠正断，眼空穿。夜寒茅店不成眠。一灯前。雨声边。寄语天孙，新巧欲谁传。懒拙只宜闲处着，寻旧路，卧林泉。
开春偶题草堂
黄堂（清代）

晨雪欲渐霁，出门念何之。山墅此轩豁，屡来诚不辞。

当户照高梅，繁花何离离。念此谁护植，磊落寒犹姿。

草木交冬春，颇似穷居时。骨干苟不立，何由待华滋。

抚树再三叹，为汝发歌词。人生有本志，憔悴复奚为。
石城
陈造（宋代）

山岩水缭石为城，千古馀风尚典刑。
竞诧君王启蓝缕，不无艇子载娉婷。
流连犹问圭堪柲，兆朕虚传蜜作萍。
更惜谗锋发兰尚，只今日月炳骚经。
宿柳塘
张文光（清代）

群鸦飞渐少，驱车投山阿。茅屋映棕榈，夕阳影婆娑。

霜枫无片叶，倒挂青青萝。夜深山更幽，门外喧谁何。

天地方流血，得非战鬼多。细听乃人声，县官自催科。

挥鞭凌石齿，俨如雷霆过。孑遗无定魂，相视涕滂沱。
许编修克敬归平水奉寄王秘监先辈
张翥（元代）

忆昔先生致政时，至今留在十图诗。古来贤达知几早，此日山林问舍迟。

故国衣冠多草莽，中原郡县半旌旗。白云汾水秋风外，目送归鸿有所思。
月华清 中秋玩月
葛秀英（清代）

秋半明中，月圆名半，素辉千里如昼。高卷珠帘，一片玻璃凉透。

晚风起、雾约柔鬟，银汉斜、露侵罗袖。稽首。向嫦娥借问，广寒寒否。

最爱深闺独守。如此良宵，尽堪消受。觅句孤行，踏损苍苔微溜。

问前生、千古同心，期后会、一年别久。孤负。怕云遮光掩，秋催人瘦。
颂
释道圆（宋代）

不是风兮不是幡，白云依旧覆青山。年来老大浑无力，借得忙中些子闲。
温炎泉脉
甘守正（明代）

一脉春风吹玉律，何如挟纩又生寒。惨舒任是乾坤手，不是时情冷暖看。
和吏部李侍郎见示秋夜望月忆诸侍郎之什…因命仆继作
张九龄（唐代）

清秋发高兴，凉月复闲宵。光逐露华满，情因水镜摇。

同时亦所见，异路无相招。美景向空尽，欢言随事销。

忽听金华作，诚如玉律调。南宫尚为后，东观何其辽。

名数虽云隔，风期幸未遥。今来重馀论，怀此更终朝。
句
阎孝忠（宋代）

橘柚人家黄压帽，松篁僧寺翠为邻。
和黄彦华帅机六言十首
刘克庄（宋代）

似怜翁老吾老，宁论子才不才。
皆云法当止矣，况于身要扶哉。
花下小酌
陆游（宋代）

柳色初深燕子回，猩红千点海棠开。
鮆鱼莼菜随宜具，也是花前一醉来。
清明前一日江上送友
金义植（清代）

朝雨霏微浥细尘，露桃烟柳一番新。粥香野店寻花路，浪暖春江唤渡人。

遮住马头频劝酒，拨残凤尾欲沾巾。韶光此际添惆怅，芳草斜阳绿正匀。
题陶谷朝林山楼帖
刘克庄（宋代）

鸾胶曲子久喧传，烈祖英明素薄焉。
语草探怀周[以下残缺]
赠南塘祁君
叶永秀（明代）

有客住南塘，门临一镜光。雨馀新水碧，云静晓山苍。

丽日开晴嶂，薰风送嫩凉。荷香来砚沼，柳影拂琴床。

帘捲红尘隔，窗虚白昼长。依蒲飞翡翠，傍藻戏鸳鸯。

踪迹虽韬晦，声华自播扬。勋劳黄纸到，不待晚菘尝。
一剪梅 其二 剪半
毛奇龄（清代）

缚竹纤纤似女腰。欲上溪桥。怕上溪桥。黑云遮住北山坳。

昨日风潮。今日风潮。
月轩为海日张侯赋
凌云翰（元代）

轩前月来人不知，月来岂与人相期。张侯心中有明月，一举目相恒在兹。

昔年见月亲具在，今年见月亲何之。玄霜徒劳至兔捣，桂树摇落秋风枝。

海昌之地亘百里，斯民父母非侯谁。民之望侯如望月，高悬一鉴分妍媸。

公馀燕坐此轩下，中夜矫首空驰思。琼楼玉宇在天上，安得酹入黄金卮。

霓裳不及彩衣舞，凭轩谩忆趋庭时。天王天下民父母，光华旦旦无盈亏。

海隅苍生因不被，依光已为贤侯期。一轩虽小关孝治，此理亦自良心推。

永锡尔类思不匮，谓子不信徵诸诗。
次临封八景韵 其四 濯锦醇酤
岑一麒（明代）

村南村北庆年丰，村酿家家一样同。吏部不嫌瓮底冷，山房何惮岭头红。

青帘高挂梧桐月，乌帽须防杨柳风。莫道谪仙人已远，谪仙今又在其中。
导引·寒日短
洪迈（宋代）

寒日短，草露朝晞。仙鹤下，梦云归。大椿亭畔苍苍柳，怅无由、挽住天衣。昭阳深，暝鸦飞。愁带箭、恋恩栖。笳箫三叠奏，都人悲泪袂成帷。
东湖联句
袁裒（元代）

旧学芜三史，新居隘一廛。煎熬鱼煦辙，奔窜鸟惊弦。

拟整登山屐，须乘破浪船。出关尘已远，过埭意争先。

归舶攒桅聚，浮梁断锁悬。潮浑江葑没，塍破岸藤缠。

戍栅依樟密，官堤砌石平。机閒蚕唤织，砧响雁传笺。

乍静喧烦耳，犹欣辗转眠。鹘桥华屋废，鹅汇曲河连。

稛实閒农具，鹾严绝灶烟。急装红蔽膝，辫发黑垂肩。

估客编文贝，村家纬木棉。生涯疲剥割，世路窘迍邅。

龛室休行客，邮亭叹逝川。韝鹰围猎罢，联骑纵游旋。

路转分支港，川明幻别天。鄮城花已暗，甬水恨空传。

数堠搜唐刻，题诗纪宋编。会堂夫子像，汲井隐居泉。

海眼藏龙窟，山心射鹿田。水鸣知棹急，岸走讶途迁。

隐见冈峦近，低昂橘柚鲜。青山犹五里，绿树已千年。

归犊如云拥，閒花似火然。苧裳游女净，芦管野伶妍。

系缆披团氅，循溪舍竹箯。径香幽菊傲，土薄假山偏。

灯火精庐古，衣冠故物全。登门论子姓，对坐叙姻联。

金魄筛窗影，丹砂养井渊。萤飞光熠熠，鹤唳翼涓涓。

斗室横乌几，方床藉素毡。魂清时入梦，意得竟忘筌。

过墓成扃户，遵湖复扣舷。沧洲迷秀麦，真隐拱朱椽。

碧洞诸天杳，苍珉帝画镌。梯危频缩武，像寂且擎拳。

紫府商霖歇，丹书汉泽宣。铜铺苔暗蚀，经庋燕新穿。

倦鸟辞枯柳，游龟戴旱莲。古奁开潋滟，斜縠绉漪涟。

淤塞茭排剑，洲乾蓼糁钿。官徵都尉粟，渔纳水衡钱。

王绝山灵泣，祠荒野老怜。纸旗邻社闹，草广曲河填。

此去真聊尔，斯行信偶然。柏幽藏魍魉，潭黑衮蜿蜒。

雅兴呦呦鹿，劳生跕跕鸢。揽芳真啖蔗，写绝拟和铅。

辙迹芜菁翳，麻綦枲耳缘。贞娥郁龙虎，冑相绍貂蝉。

宰木分神隧，思亭列石筵。风霜翁仲老，香火释迦专。

楚些招归魄，王官慨昔贤。拜峰谁控勒，篆水自书玄。

屈曲东西路，纵横南北阡。繁华眸转电，得失口垂涎。

絮酒悲宗老，囊经想地仙。房温连梵呗，市近接腥膻。

破露生衣湿，登坡弱足胼。卧牛遗扁暗，眠鹿绘容虔。

金刹从兹访，尘缨合少蠲。伐山灵运躁，冲雪子猷颠。

桧煖蜂偷蜜，芦寒鸟啄绵。蟹稀螯数百，樵夥斧论千。

淡日收人影，空岚涨土埏。蒲葵遮望眼，茧纸论吟篇。

除道家僮懒，偷程地主儇。蚁封徒曲折，驹隙漫拘挛。

碎石行行直，修篁个个圆。深丛惊雉翠，夹径耸楠楩。

濯锦芙蓉艳，飘香桂子骈。雕楹回复道，斜阁布陶砖。

刻画功难尽，翚飞势欲翩。奉常陈剑履，尚服锡纮綖。

幰织鲛人网，帷凝罽国旃。妖姝污粉颊，土偶耸高颧。

袪石当时力，临渊昔日权。只今留旧业，何处觅幽禅。

燕颔风云会，龟趺日月躔。蛛窠缘衮服，鼠迹上朱笾。

累仆供朝沃，因僧进午𩜾。佳城蹲五凤，素业废三鳣。

胜已穷兰若，名犹慕偓佺。台空霞佩冷，殿寂羽幢蔫。

观主何年住，真官永世键。画梁谁复葺，美荫久频朘。

木已非真李，僧宜贱寿篯。悲来云羃羃，恨极水潺潺。

重岭藏椒屋，斜晖指蕙櫋。暂归心未稳，欲去眼空眩。

忆昔穷诛辟，如今猛弃捐。慈山名转赫，困墺耻谁湔。

积翠林霏悄，流波海月娟。远钟催宿鸟，横笛挂乌犍。

拄笏风骚夐，携壶主仆牵。情怀同黍醴，臭味比香荃。

圆泽休论旧，华胥复记前。乳彪号涧侧，哀狖啸云巅。

惇族盘餐盛，通家笑语阗。鵁鶄归桨熟，舴艋逆风沿。

济胜应难促，临流且赋遄。鸱夷歌逝矣，渔父卜终焉。

紫槿遮篱角，丹枫压庙堧。鍊形金骨化，团础土砂坚。

破屋啼山鬼，荒碑立老鹯。岁时羞野赛，水旱祷灵篿。

西帝澄金宇，东湖铸玉璿。凉飔舟泛泛，晴日草芊芊。

射鸭萦长弋，叉鱼击短鋋。酒庐横矮瓮，屠几斫肥牷。

衒市僧袍丽，招虚贩鼓鼘。登临难婉恋，想像费平铨。

更欲南窥海，谁能北跨燕？同心双茧绪，徇俗走珠蠙。

朗鉴词联写，玄谈茗更煎。翱翔诚放浪，匍匐类狂孱。

已乏凌云句，时思缩项鳊。还家如梦寐，共点晓霞边。
次韵陆友仁吴中览古一首
郯韶（元代）

赤阑桥下记停桡，细雨菰蒲响暮潮。说与行人莫回首，故宫烟柳正萧萧。
送林吾宗南还时余将入燕
徐熥（明代）

相逢虽暂喜，相别倍含情。渡水雁孤影，出关鸡一声。

愁从归路减，寒近故乡轻。所叹飘零者，风霜向北平。
次韵子瞻雨中督役夜宿水陆寺诗二首
苏辙（宋代）

云气连山雨泻盆，莫投僧舍欲关门。
暂时洒扫宽行役，终夕崎岖入梦魂。
烦热暗消秋簟冷，烝濡未解夜灯昏。
二年游宦多劳苦，何日相従得细论。
野寺萧条厌客喧，雨披修竹乱纷然。
已因无食聊従仕，深悟劳生不问禅。
未至莫忧明日事，偷闲且就此宵眠。
天明归去芒鞋滑，虽有藤舆懒上肩。
偈颂一百五十首 其四十一
释心月（宋代）

跛跛挈挈，列列𦩘𦩘。跛跛挈挈处，匙挑不上。

列列𦩘𦩘时，炎天散雪。十有二年，来住此地，杨岐家风，未曾漏泄。

今漏泄，秤锤元是一团铁。
赠悼怀太子挽歌辞二首（奉诏撰进）
白居易（唐代）

竹马书薨岁，铜龙表葬时。永言窀穸事，全用少阳仪。

寿夭由天窀，哀荣出圣慈。恭闻褒赠诏，轸念在与夷。

剪叶藩封早，承华册窀尊。笙歌辞洛苑，风雪蔽梁园。

卤簿凌霜宿，铭旌向月翻。宫寮不逮事，哭送出都门。
和人游白云庄二首之二
贺铸（宋代）

可爱白云翁，前溪檥钓篷。
耕樵一径下，井臼四邻同。
倦宦终何得，余生寄此中。
预烦多种秫，毋使酒杯空。
寿阳罢郡日有诗十首与追怀不殊今编于后兼纪瑞物
李绅（唐代）

垂阴敢慕甘棠叶，附干将呈瑞木符。十步兰茶同秀彩，万年枝叶表皇图。

芟夷不及知无患，雨露曾沾自不枯。好住孤根托桃李，莫令从此混樵苏。
次王帅韵
陈造（宋代）

使君觞客及公荣，慰我他时渴德深。
已为穆生重设醴，更闻正德嗣遗音。
打围红袖留连舞，论槛黄花取次簪。
恰似雄边台上醉，回头岁月叹侵寻。
黄菊湾
顾况（唐代）

时菊凝晓露，露华滴秋湾。仙人酿酒熟，醉里飞空山。
定乾坤诗
洪秀全（清代）

龙潜海角恐惊天，
暂且偷闲跃在渊；
等待风云齐聚会，
飞腾六合定乾坤。
羊肠河吊古
周瑛（明代）

停车走上羊肠坡，千山万山高峨峨。下有长江深不测，江水瀰瀰生寒波。

忆昔王师靖南鄙，眼底牛羊欲平噬。谁知螂蚁亦善斗，龙象有力翻为踬。

至今风雨江上来，炮声隐隐犹鸣雷。三军精魄想未散，欲为厉鬼擒其魁。

古人行师有纪律，千里赴敌无败没。未闻出城一舍许，坐使全军暴骸骨。

我来感此泪横流，长歌激烈歌不休。颇恨当年谋国者，不知常武修王犹。
初七日
舒岳祥（宋代）

山间烟雨闭门高，心事难平著酒消。
今日萧萧风物好，官窑窑瓶里插红蕉。
送故人归鲁
韩翃（唐代）

鲁客多归兴，居人怅别情。雨馀衫袖冷，风急马蹄轻。

秋草灵光殿，寒云曲阜城。知君拜亲后，少妇下机迎。
初夏六首
方回（元代）

近午初微暑，侵晨尚薄寒。
暗窗蚕绩响，危栋燕泥乾。
问价纖絺贵，寻盟旧扇完。
野人言麦熟，出郭好同看。
淮阴钓台歌
程鸿诏（清代）

汉家垂钓两男子，鸿飞冥冥功狗死。同有高台凌清沚，咄咄狂奴呼不起。

漂母一饭酬金千，解推之恩宁轻捐。钟室覆盆难见天，泗上亭长喜且怜。

冢前万人早矜诩，晚余斯台峙淮浦。不幸乃与哙等伍，胡弗一竿自终古。
擬白乐天诗
晃逈（宋代）

求位不由己，求道不由天。
位即无以求，道可使进焉。
且务由己者，己能尽心源。
勿问由天者，天高擅化权。
慈云寺观荷并游惠山纳凉八首 其五
章简（清代）

石阑小憩纳凉飔，画遍琅玕自咏诗。只有孤禅知我意，朗吟先占最高枝。
赠郝处士
王禹偁（宋代）

尽见闲人话息机，唯君的个厌轻肥。
盘中药菜真僧舍，箧里烟轻旧道衣。
江渚鸥鹇情已狎，洛阳樱笋梦应稀。
县斋喜与书斋近，公暇何妨扣竹扉。
挽焦适道寺丞二首 其二
曾几（宋代）

岂意初秋事，俄闻远日期。在公无可憾，有客不胜悲。

宅兆溪山好，郊原草木衰。给孤园上路，无复往还时。
吊端坑
程含章（清代）

千夫挽水水千尺，百夫篝火火青碧。蛇行猿引争幽宫，日向端溪凿砚石。

端溪石砚美如何，地肺天精山水腋。宝墨融融津液生，银毫湛湛心手适。

坐令歙石与澄泥，奴隶一朝尽减色。自从唐宋元明来，鬼斧神工响未寂。

山腹如悬破釜空，百孔千疮罔护惜。临流我为端山歌，山灵有知定陨泣。

直木先伐古所悲，甘泉先竭事历历。珠池宝井怨谁招，金矿银坑总自贼。

古来几人如孝肃，肯使精华留余力。君今有翼飞天涯，天涯难绝匠人迹。

请君变作青石峰，寿与长江共无极。
送李攻仪真省父用青莲公江上吟韵
李承芳（明代）

百分一棹空琼舟，唱将雏曲江水头。蛾眉月光扫半淡，鹢羽风势疾还留。

子等待成千里骥，叔兮拚作一沙鸥。骨透烟霞疑出世，门传组绶积崇邱。

放笔兴酣摇五岳，佩纫容臭耀中州。膝前为答尊翁道，山泉莫合江波流。
借吴直轩韵别黄仲宣
杨公远（宋代）

世路间关迥不同，生涯淡薄砚池中。
买蓑去伴玄真子，著句来违黄石公。
虽慰晓猿兼夜鹤，却嗟社燕与秋鸿。
从今雪交光云夜，乘兴当思泛短篷。
次韵民瞻端礼二首 其一
李处权（宋代）

枉报新诗锦不如，句中风竹韵萧疏。颇分泾渭甘从子，不较穷萧岂病予。

避地拟求千日酒，误身何用五车书。谁人与作任公钓，要使东人厌若鱼。
哭孙太初
王宠（明代）

叔夜天人流，龙章混土木。太初关中来，鬈鬓骑白鹿。

恢恢天网外，玉立青山独。倒着莲花巾，虹霓恣成服。

腰头虎鞶囊，自诧神仙箓。高餐太白雪，屡憩车箱谷。

层云荡其胸，溟渤空两目。雄谈豁古今，饥鼠窜深屋。

赋诗声殷殷，月黑魍魉伏。铿鍧钟律应，突兀崖障矗。

斯人则云亡，古调竟谁复。天马不受衔，孤星堕南陆。

安石竟殒鸡，贾谊终遭鵩。草堂漭何在，落日玄猿哭。
憩楹塘驿二首
杨万里（宋代）

夹路黄茅与树齐，人行茅里似山鸡。
长松不与遮西日，却送清阴过隔溪。
同闻师兄鲍谿父登北高峰宿绝顶僧舍即事
程嘉燧（明代）

双峰径转石林苍，携客扪萝宿上方。
涧饮断虹明积翠，湖飞片雨乱斜阳。
东来岛屿吞江郭，西去云山指故乡。
夜久禅心同寂历，松风诸岭一何长。
小重山 赠宫百朋大参
顾贞观（清代）

北海华樽酒不空。笑谈倾四座，快哉风。点苍金碧卧游中。

情应寄，天半落霞红。

留咏最高峰。待将双袖拂，映纱笼。即开山径许相同。

城南路，绿野傲丹枫。
饮酒二十首并序 其十二
陶潜（魏晋）

长公曾一仕，壮节忽失时。杜门不复出，终身与世辞。

仲理归大泽，高风始在兹。一往便当已，何为复狐疑？

去去当奚道，世俗久相欺。摆落悠悠谈，请从余所之。
岊江兰若送浦舍人归晋阳分得衣字
林鸿（明代）

离亭征骑晓騑騑，正值关河朔雁飞。
白发相看闽海别，青山遥送晋陵归。
江城雨外莲峰出，野寺霜前柿叶稀。
自愧忘情非上知，临歧唯有一沾衣。
冬寒围炉以题为韵得寒字
彭汝砺（宋代）

道路冬无雪，山原腊始寒。平林风力疾，落叶雨声乾。

冰玉诗肠瘦，江湖酒思宽。庭帏即予乐，不必事杯盘。
偈颂十五首 其一
释慧方（宋代）

圆伊三点未轻酬，句句无私即便休。点的锋芒徒拟议，明明端的不当头。
梅花
崔道融（唐代）

数萼初含雪，孤标画本难。
香中别有韵，清极不知寒。
横笛和愁听，斜枝倚病看。
朔风如解意，容易莫摧残。
县圃酴醾
陈造（宋代）

北园红紫已蜚尘，始放幽亭烂熳春。
叠翠影低珠幰重，洗妆人倦玉容真。
蔷薇清露疑分派，茉莉评香且外臣。
领略浓芳须好语，即令袖手恐花嗔。
临洺关即事
周冠（清代）

临洺关下来时路，再策归鞭夕照迷。南国不闻驰露布，北畿新见驻云旗。

地居荒漠难言守，战有先声愿出奇。安得健儿三百辈，欃枪直扫肃潢池。
句 其一
谢景初（宋代）

倒著衣裳迎户外，尽呼儿女拜灯前。
新乐府 缭绫 念女工之劳也
白居易（唐代）

缭绫缭绫何所似，不似罗绡与纨绮。应似天台山上月明前，四十五尺瀑布泉。

中有文章又奇绝，地铺白烟花簇雪。织者何人衣者谁，越溪寒女汉宫姬。

去年中使宣口敕，天上取样人间织。织为云外秋雁行，染作江南春水色。

广裁衫袖长制裙，金斗熨波刀剪纹。异彩奇文相隐映，转侧看花花不定。

昭阳舞人恩正深，春衣一对直千金。汗沾粉污不再著，曳土蹋泥无惜心。

缭绫织成费功绩，莫比寻常缯与帛。丝细缲多女手疼，扎扎千声不盈尺。

昭阳殿里歌舞人，若见织时应也惜。
邓正字宅见刘明复所画麓山秋景
张舜民（宋代）

洛阳才子见长沙，自识中丹鬓未华。
文武才全皆不试，丹青笔未更谁加。
老杉列在堂皇上，小景将归学士家。
我有故山常自写，免教魂梦落天涯。
无题四首 其一
张逊（宋代）

银屏曲曲掩秋尘，何处车声五色麟。飞燕曾为掌上舞，崔徽不及卷中真。

蕙花清露纫成佩，菱带文波绣作茵。独倚疏桐无限思，尽凭鸡卜问江神。
凤栖梧·衰柳疏疏苔满地
王庭筠（金朝）

衰柳疏疏苔满地。十二阑干，故国三千里。南去北来人老矣。短国依旧残阳里。
紫蟹黄柑真解事。似倩西风、劝我归欤未。王粲登临寥落际。雁飞不断天连水。
送崔宪使赴召
杨炎正（宋代）

诏使乘轺赴日边，此行何以异登仙。
蓬莱路近春风暖，阊阖门登晓色鲜。
不用历阶三粉署，便应平步五花砖。
有人借问湘州倅，但道皤然雪满颠。
班婕妤
王谊（隋代）

玉簟夜凉新，秋蛾暗里颦。
如何天上月，独照掌中人。
满庭芳（留别）
刘褒（宋代）

柳袅金丝，梨铺香雪，一年春事方中。烛前一见，花艳觉羞红。枕臂香痕未落，舟横岸、作计匆匆。明朝去，暮天平水，双桨碧云东。

隔离歌一阕，琵琶声断，燕子楼空。叹阳台梦杳，行雨无踪。后会芙蕖未老，从今去、日望归鸿。愁如织，断肠啼鴂，饶舌诉东风。
固城湖
阳枋（宋代）

溪平岸阔柳侵沙，泼泼游鳞弄月华。
柔橹数声深夜悄，渔人相唤隔芦葭。
定林长老首座自合浦来以此示之
邹浩（宋代）

已入高楼见弥勒，却寻旧路礼文殊。谁知垢腻衲衣内，总是摩尼无价珠。
送张饰之
王炎（宋代）

俗子问寒温，吾侪相尔汝。
二年坐穷山，蛛网悬一麈。
剥啄谁扣关，欲语不敢吐。
有客骑鲸鱼，迎之倒双屣。
家声本光融，人物亦英伟。
胸次蟠江湖，笔端走风雨。
赠我琼瑶章，白虹贯囊褚。
我如穿鼻犊，涉世多龃龉。
君如侧翅鹰，云路未轩翥。
杯酒接殷勤，纵谈倾肺腑。
百围饱雪霜，士要尝艰阻。
傅说起胥靡，夷吾出囚虏。
淮阴有寄食，新丰有逆旅。
饥馑必丰年，乘除乃天理。
豪杰就功名，但问岁寒尔。
相对一掀髯，穷通忘愠喜。
感昔
陆游（宋代）

马瘦行迟自一奇，溪山佳处看无遗。
酒垆强挽人同醉，散去何曾识是谁！
鹧鸪天 怡儿奉毳被，喜赋
何振岱（清代）

老拥重衾暖尚微。却须毳被敌寒威。随身转侧浑无缝，温梦轻柔若有依。

孤枕夜，太悽迷。霜风吹月下房帷。今宵春透梅花骨，笑口频开有阿儿。
闲步
孟传璿（清代）

古岸通新屐，西风倚望间。
白云黄叶寺，秋色夕阳山。
野菊如人瘦，沙鸥共我间。
朗吟独归去，流水掩柴关。
溪岩杂咏 其二
清珙（元代）

一钁足生涯，居山道者家。有功惟种竹，无暇莫栽花。

水碓夜春米，竹笼春焙茶。人间在何处？隐隐见桑麻。
病起自叙
释智圆（宋代）

盗跖死牖下，伯牛遭恶疾。
报应似无徵，苍苍意难悉。
及考竺干教，其旨明逾日。
业以三世论，事匪一生讫。
伊余本好道，执善长虑失。
无端六腑病，每苦我形质。
百骸失调畅，四时少安逸。
今岁夏云满，秋热如火室。
碑疾因兹生，顿觉减寝食。
无何误服药，到泻苦非一。
过客为忧惶，儿童亦战慄。
吾心暗且喜，浮生從此毕。
发言嘱后学，此事汝无恤。
吾年四十五，去矣非短屈。
至理无去来，妄想分凶吉。
我先凿山窟，汝宜即藏密。
不用报亲朋，无学世哭泣。
四时为送葬，庶物甚充给。
遗文三百卷，空言或可心。
见恶如探汤，见善如不及。
湛湛无生源，深浅当自挹。
嘱之语方终，忽觉病小醒。
扶几起暂坐，渐渐四体轻。
又过三五日，倚仗登危亭。
俯首视群物，仰面观太清。
秋山叠叠翠，夜月圆圆明。
岂意今之日，犹存危脆形。
凭栏不忍归，聊适我心情。
虚纪三界中，旅泊非久停。
寄余思澄
佘翔（明代）

斗酒一为别，江湖叹索居。诗曾题五柳，梦每拆双鱼。

彩笔风云丽，青山岁月虚。交情深缱绻，争奈雁来疏。